Dlhodobo zvýšený krvný tlak a cholesterol
Mám napriek liečbe dlhodobo vysoký KT a vysoke hodnoty cholesterolu v dôsledku upchatých ciev.Prosím o radu,akým spôsobom sa dajú vyčistiť upchaté cievy
Dobrý deň,
ďakujeme za Vašu otázku.
Pri nedostatočnom liečebnom účinku je potrebné ďalší postup konzultovať predovšetkým s ošetrujúcim lekárom.
Pri vysokom krvnom tlaku je dôležitá taktiež zmena životného štýlu a zníženie príjmu soli. Základom je dostatok spánku, zdravá vyvážená strava, pohyb, pri nadváhe zníženie hmotnosti, obmedzenie fajčenia, príjmu kofeínu a alkoholu. Súčasťou prevencie kardiovaskulárnych ochorení je napríklad aj dostatočný prísun magnézia, antihypertenzívne pôsobí aj cesnak, či niektoré byliny (hloh, imelo).
K udržaniu normálnej hladiny cholesterolu v krvi na základe zdravotných tvrdení prispievajú  omega mastné kyseliny. Viaceré klinické štúdie potvrdili pri zvýšenom príjme omega-3 mastných kyselín pozitívny vplyv na rôzne chronické ochorenia ako aj ochranu pred nimi. resp. je potrebné zachovať vhodný pomer príjmu omega-3 a omega-6 mastných kyselín. Ich príjem je možné zabezpečiť konzumáciou zdravých tukov, odporúča sa zaradiť do stravy orechy a strukoviny. Vyhýbajte sa produktom s označením ,,nízkotučné" , kde sú tuky nahradené inými látkami, často cukrom alebo inou formou sacharidov. Tieto výrobky, označované ako „light“ obsahujú aj viac stabilizátorov, zahusťovadiel, umelých prísad, aby sa chuťovo podobali klasickým potravinám. Biely cukor nahraďte trstinovým alebo kokosovým cukrom. Na cholesterol negatívne vplývajú napríklad múčne jedlá, cestoviny, biela ryža, či konzumácia alkoholu. Vyhýbajte sa vyprážaným jedlám a do jedálnička odporúčam zaradiť ryby. Z nepotravinových faktorov cholesterol najviac ovplyvňuje stres, nedostatok pohybu a nedostatok spánku.
Prajem pevné zdravie.
S pozdravom
PharmDr. Veronika Kiabová